AFGØRELSE Nr. 2/97 TRUFFET AF ASSOCIERINGSRÅDET mellem De Europæiske Fællesskaber og deres medlemsstater på den ene side og Den Tjekkiske Republik på den anden side den 30. september 1997 om vedtagelse af vilkår og betingelser for Den Tjekkiske Republiks deltagelse i Fællesskabets programmer på områderne for erhvervsuddannelse, ungdomsanliggender og uddannelse (97/655/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side vedrørende Den Tjekkiske Republiks deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til artikel 1 i tillægsprotokollen kan Den Tjekkiske Republik deltage i Fællesskabets rammeprogrammer, særprogrammer, projekter eller andre foranstaltninger, bl.a. inden for områderne erhvervsuddannelse, ungdomsanliggender og uddannelse;

i henhold til artikel 2 i tillægsprotokollen træffer Associeringsrådet beslutning om vilkår og betingelser for Den Tjekkiske Republiks deltagelse i de i artikel 1 omtalte aktiviteter -

TRUFFET FØLGENDE AFGØRELSE:

Artikel 1

Den Tjekkiske Republik deltager i Det Europæiske Fællesskabs programmer Leonardo da Vinci, Ungdom for Europa og SOCRATES i henhold til de vilkår og betingelser, som er opført i bilag I og II til denne afgørelse, og som udgør en integrerende del heraf.

Artikel 2

Denne afgørelse finder anvendelse under hele perioden for afviklingen af programmerne Leonardo da Vinci, Ungdom for Europa og SOCRATES.

Artikel 3

Denne afgørelse træder i kraft på den første dag i måneden efter vedtagelsen.

Udfærdiget i Bruxelles, den 30. september 1997.

På Associeringsrådets vegne

J. POOS

Formand

(1) EFT L 360 af 31. 12. 1994, s. 2.

(2) EFT L 317 af 30. 12. 1995, s. 45.

BILAG I

VILKÅR OG BETINGELSER FOR DEN TJEKKISKE REPUBLIKS DELTAGELSE I PROGRAMMERNE LEONARDO DA VINCI, UNGDOM FOR EUROPA OG SOCRATES

1) Den Tjekkiske Republik deltager i alle aktioner under programmerne Leonardo da Vinci, Ungdom for Europa og SOCRATES (herefter kaldet »programmerne«), medmindre andet er bestemt i denne afgørelse i overensstemmelse med de mål, kriterier, procedurer og frister, der er fastlagt i Rådets afgørelse 94/819/EF om et handlingsprogram for gennemførelse af en erhvervsuddannelsespolitik i Det Europæiske Fællesskab, i Europa-Parlamentets og Rådets afgørelse nr. 818/95/EF om vedtagelse af tredje fase af »Ungdom for Europa«-programmet og i Europa-Parlamentets og Rådets afgørelse nr. 819/95/EF om iværksættelse af Fællesskabets handlingsprogram SOCRATES.

2) - Vilkår og betingelser for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Den Tjekkiske Republik er de samme som dem, der finder anvendelse for støtteberettigede institutioner, organisationer og enkeltpersoner i Fællesskabet.

- Sproglige forberedelses- og uddannelsesaktiviteter vedrører Fællesskabets officielle sprog. Under ganske særlige omstændigheder kan andre sprog godkendes, hvis programmernes gennemførelse kræver det.

3) For at sikre programmernes fællesskabsdimension skal tværnationale projekter og aktiviteter, der foreslås af Den Tjekkiske Republik, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet. Projekter og aktiviteter, der udelukkende gennemføres af Den Tjekkiske Republik og EFTA/EØS-lande eller andre tredjelande, herunder de, der har en associeringsaftale med Fællesskabet, og som har ret til at deltage i programmerne, er ikke berettigede til finansiel støtte fra Fællesskabet.

4) I overensstemmelse med betingelserne i de relevante bestemmelser i afgørelserne om Leonardo da Vinci, Ungdom for Europa og SOCRATES stiller Den Tjekkiske Republik passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmernes gennemførelse.

5) Den Tjekkiske Republik betaler hvert år et bidrag til De Europæiske Fællesskabers almindelige budget til dækning af de udgifter, der skyldes landets deltagelse i programmerne (se bilag II). Associeringsrådet er bemyndiget til at tilpasse dette bidrag, når som helst det måtte være nødvendigt.

6) Fællesskabet og dets medlemsstater og Den Tjekkiske Republik bestræber sig mest muligt for at lette den frie bevægelighed og opholdet for studerende, lærere, universitetsadministratorer, unge og andre personer, der har ret til at deltage i programmerne, og som rejser mellem Den Tjekkiske Republik og Fællesskabets medlemsstater med henblik på at deltage i de af denne afgørelse omfattede aktiviteter.

7) Uden at det i øvrigt begrænser Kommissionens og Revisionsrettens ansvar med hensyn til overvågning og evaluering af programmerne i medfør af henholdsvis artikel 10, 9 og 8 i Leonardo da Vinci, Ungdom for Europa og SOCRATES, vil Den Tjekkiske Republiks deltagelse i programmerne blive løbende overvåget på partnerskabsbasis under inddragelse af Den Tjekkiske Republik og Kommissionen for De Europæiske Fællesskaber. Den Tjekkiske Republik tilsender Kommissionen de relevante beretninger og deltager i de øvrige særlige aktiviteter, som Fællesskabet udfolder på dette område.

8) Medmindre andet er fastsat i de procedurer, der henvises til i artikel 6 i afgørelsen om Leonardo da Vinci, artikel 6 i afgørelsen om Ungdom for Europa og artikel 4 i afgørelsen om SOCRATES, indbydes Den Tjekkiske Republik til koordineringsmøder om ethvert spørgsmål, der vedrører gennemførelsen af denne afgørelse, forud for udvalgenes formelle møder. Kommissionen informerer Den Tjekkiske Republik om resultaterne af disse formelle møder.

9) Det sprog, der anvendes i forbindelse med ansøgningsprocessen, indgåelsen af kontrakter, udformning af beretninger, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

BILAG II

DEN TJEKKISKE REPUBLIKS FINANSIELLE BIDRAG TIL LEONARDO DA VINCI, SOCRATES OG UNGDOM FOR EUROPA

1. Den Tjekkiske Republiks finansielle bidrag omfatter:

- tilskud og anden finansiel støtte via programmerne til tjekkiske deltagere

- finansiel støtte fra programmerne til driften af nationale kontorer, hvis det bliver aktuelt

- supplerende administrative udgifter i tilknytning til Kommissionen for De Europæiske Fællesskabers styring af programmet, der hidrører fra Den Tjekkiske Republiks deltagelse.

2. For hvert budgetår vil det samlede tilskudsbeløb eller enhver anden finansiel støtte, der modtages via programmerne af tjekkiske deltagere og af de nationale kontorer i Den Tjekkiske Republik, ikke overstige det bidrag, der betales af Den Tjekkiske Republik, efter fradrag af de supplerende administrative udgifter.

Skulle det bidrag, der betales af Den Tjekkiske Republik til De Europæiske Fællesskabers almindelige budget, efter fradrag af de supplerende administrative udgifter, være større end det samlede tilskudsbeløb eller enhver anden finansiel støtte, der modtages af de tjekkiske deltagere og af de nationale kontorer via programmerne, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Den Tjekkiske Republik.

3. Leonardo da Vinci

Den Tjekkiske Republiks årlige bidrag andrager fra 1997 2 654 000 ECU. Af dette beløb vil 175 000 ECU dække de supplerende administrative udgifter i tilknytning til Kommissionens forvaltning af programmet, der skyldes Den Tjekkiske Republiks deltagelse.

4. SOCRATES

Den Tjekkiske Republiks bidrag vil andrage:

- 3 343 000 ECU i 1997 for dets deltagelse i kapitel II (skoleuddannelse, COMENIUS) og kapitel III (tværgående aktiviteter). Af dette beløb vil 217 000 ECU dække supplerende administrative udgifter i tilknytning til Kommissionens forvaltning af programmet, der hidrører fra Den Tjekkiske Republiks deltagelse.

- 5 186 000 ECU i 1998 og 1999 for dets deltagelse i hele SOCRATES-programmet, herunder kapitel I (ERASMUS). Af dette beløb vil 339 000 ECU dække supplerende administrative udgifter i tilknytning til Kommissionens forvaltning af programmet, der hidrører fra Den Tjekkiske Republiks deltagelse.

5. Ungdom for Europa

Den Tjekkiske Republiks årlige bidrag andrager fra 1997 og frem 600 000 ECU for deltagelse i alle programmets aktioner, undtagen aktion D. Af dette beløb vil 40 000 ECU dække supplerende administrative udgifter i tilknytning til Kommissionens forvaltning af programmet, der hidrører fra Den Tjekkiske Republiks deltagelse.

6. Den finansforordning, der finder anvendelse på Fællesskabets almindelige budget, finder også anvendelse på forvaltningen af bidraget fra Den Tjekkiske Republik.

Efter denne afgørelses ikrafttræden og ved begyndelsen af hvert af de følgende år tilstiller Kommissionen Den Tjekkiske Republik en anmodning om indbetaling svarende til dets bidrag til udgifterne i medfør af denne afgørelse.

Dette bidrag skal være udtrykt i ecu og indbetales til en bankkonto lydende på ecu, som Kommissionen opretter.

Den Tjekkiske Republik betaler sit bidrag til de årlige udgifter i medfør af denne afgørelse i overensstemmelse med anmodningen om indbetaling, og senest tre måneder efter afsendelsen af denne anmodning. Enhver forsinkelse ved betalingen af bidraget vil medføre, at Den Tjekkiske Republik skal betale renter af det udstående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde (FECOM) i den måned, der rummer forfaldsdagen, for operationer i ecu (1), forhøjet med 1,5 procentpoint.

7. Den Tjekkiske Republik betaler de supplerende administrative udgifter, der er omtalt under punkt 3, 4 og 5, over landets nationale budget.

(1) Denne rentesats offentliggøres hver måned i De Europæiske Fællesskabers Tidende, C-udgaven.